DA Den Europæiske Unions Tidende C 225/12

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

2010/C 225/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»LAPIN PORON KYLMÄSAVULIHA«

EF Nr.: FI-PDO-0005-0383-19.10.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Maa- ja metsätalousministeriö (Ministeriet for landbrug og skovbrug) Adresse: PL 30 FI-00023 Valtioneuvosto SUOMI/FINLAND Tlf. +358 916054278 Fax +358 916053400 E-mail: maija.heinonen@mmm.fi

2. Sammenslutning:

Navn: Paliskuntain yhdistys (Reindeer Herders’ Association) Adresse: Koskikatu 33 A FI-96100 Rovaniemi SUOMI/FINLAND Tlf. +358 163316000 Fax +358 163316060 E-mail: Matti.Sarkela@paliskunnat.fi Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.2 — Kødprodukter (opvarmet, saltet, røget, m.m.)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Lapin Poron kylmäsavuliha«

4.2. Beskrivelse:

»Lapin Poron kylmäsavuliha« (koldrøget kød af rensdyr fra Lapland) er fremstillet af røgede hele muskler (muskelgrupper) og muskeldele. Bindevævet mellem musklerne er synligt, men der er næsten intet synligt fedt. Kødet er meget finkornet og tæt. Koldrøget kød af rensdyr er mere finkornet end andre typer koldrøget kød.

Afhængig af produktets tørhed er den skårne overflade matteret og glat; det skinner, når det er mindre tørt. Farven på »Lapin Poron kylmäsavuliha« varierer normalt fra mørkerødt til næsten sort; kanterne er mørkere på grund af tørringen. Det har et lysere brunligt skær. Overfladen er mørkere end andre typer kød, og kødet adskiller sig desuden ved at have et brunligt skær.

Da »Lapin Poron kylmäsavuliha« er tørret kød, har det et lavt indhold af vand og et højt indhold af proteiner. Fedtindholdet er imidlertid meget lavt, og bindevævets proteinindhold er ligeledes lavt, hvilket gør det meget mørt. pH-værdien er lav, fordi produktet fermenteres under forarbejdningsprocessen.

Gennemsnitsværdierne og standardafvigelserne for typiske prøver er som følger:

Vandindhold (%) 57,9 (5,7)

Proteinindhold (%) 30,5 (5,4)

heraf i bindevævet (%) 0,7 (0,2)

Fedtindhold (%) 2,4 (1,2)

Saltindhold (%) 6,4 (1,6)

pH-værdi 5,20 (0,37)

Koldrøget kød har en fin røget og lettere saltet smag. Det både lugter og smager kraftigt af rensdyrkød. Produkterne er saftige, og de har den karakteristiske kraftige og langvarige eftersmag af røg og rensdyr. Den typiske smag af rensdyrkød adskiller det fra andre lignende produkter.

Hvad konsistens angår, er produktet hårdt på ydersiden og blødere indvendigt. Produktet indeholder bindevæv mellem musklerne, hvilket kan mærkes i munden, hvorimod det indre bindevæv ikke kan. Strukturen skiller ved tygning, og afhængig af tørringsgraden er virkningen mør og fin. Et af kendetegnene ved koldrøget rensdyrkød sammenlignet med andre koldrøgede produkter er, at det er let at tygge i mindre stykker. Bindevævet mellem musklerne skiller også let og er let at synke.

4.3. Geografisk område:

»Lapin Poron kylmäsavuliha« fremstilles, forarbejdes og pakkes i det finske rensdyravlsområde, som ligger mellem 65 °N og 70 °N. Ifølge den finske lov om rensdyravl (nr. 848/1990) omfatter området provinsen Lapland (bortset fra byerne Kemi og Tornio og kommunen Keminmaa), kommunerne Hyrynsalmi, Kuivaniemi, Kuusamo, Pudasjärvi, Suomussalmi, Taivalkoski og Yli-Ii i provinsen Oulu og områderne nord for floden Kiiminkijoki og vejen Puolanka-Hyrynsalmi i kommunerne Puolanka, Utajärvi og Ylikiiminki.

4.4. Bevis for oprindelse:

For at rensdyrkødet kan spores, skal rensdyrejeren ifølge den finske lovgivning om rensdyravl øremærke dyret enten straks efter fødslen eller senest inden slagtning. Når slagtedyrene er sorteret fra de andre dyr, skal de øremærkes med et slagtenummer. Mærkningen finder sted i forbindelse med sorteringen af dyrene på græsningsarealet. Nummeret ledsager slagtekroppen indtil opskæringen. Udskåret kød forsynes med et udskærings- og partinummer, som ledsager produktet frem til forbrugeren. Udskæringslokaler og kødforarbejdningsanlæg skal registrere slagtekroppe og andet kød ved indlevering og afsendelse. Udskæringslokalerne og kødforarbejdningsanlæggene kontrolleres af de kommunale tilsynsmyndigheder.

Tilsyn af hele produktionskæden varetages af den finske fødevaresikkerhedsmyndighed (Evira) og de regionale forvaltningsagenturer, som henhører under ministeriet for landbrug og skovbrug. Tilsynet varetages af de lokale fødevaremyndigheder.

4.5. Produktionsmetode:

»Lapin Poron kylmäsavuliha« fremstilles af rensdyr, der er født, opdrættet og slagtet i det finske rensdyravlsområde, og som har græsset frit på naturlige græsarealer i foråret, sommeren, efteråret og den tidlige vinter inden slagtning. I dette tidsrum får de næsten al deres føde fra naturlige kilder i det afgrænsede geografiske område. Rensdyrene ernærer sig hovedsagelig af græs, svampe og lav. Omkring 70-75 % af de slagtede dyr er kalve, der er mellem 5 og 8 måneder gamle og vejer omkring 22 kg. Gennemsnitsvægten af slagtede voksne hunner er omkring 35 kg, og slagtevægten af de største hanner kan være på op til 70-80 kg.

Råmaterialet, der anvendes til »Lapin Poron kylmäsavuliha«, er ryg (hel og udskåret) og filet af typen PE (P står for »rensdyr« på finsk og E for »ekstra«) eller kam af typen P0 (P for »rensdyr«, og tallet er klassificeringen). De forskellige egenskaber ved de kommercielle kødtyper og den tilsigtede anvendelse heraf er opstillet i rensdyravlersammenslutningens klassifikation af rensdyrkød (2005) for rensdyrindustrien. Der skelnes mellem typerne ud fra kødets indhold af fedt og hinder.

Rensdyrkødet, der anvendes til »Lapin Poron kylmäsavuliha«, udskæres hel i anatomisk forstand. Blodklumper og mærker fjernes fra kødet. Råmaterialet, der anvendes til »Lapin Poron kylmäsavuliha«, er ryg, kam og filet. Med undtagelse af skanken, der kan blive siddende, fjernes ben og knogler fra rygstykket. Rygstykket kan også opskæres ved anatomisk sammenhørende led. Kam og filet udbenes. Hvert parti udbenet kød skæres i stykker af samme størrelse med henblik på forarbejdning, således af forarbejdningen påvirker alle kødstykker fra samme parti på samme måde. Kødstykkernes størrelse i et parti kan variere mellem et halvt kilo og et par kilo. Kun ovennævnte kødstykker og muskler, hvis pH er lavere end 5,8, må anvendes som råmateriale til »Lapin Poron kylmäsavuliha«-produkter.

Kødet forarbejdes så hurtigt som muligt og i små partier for at forhindre, at det opvarmes til over 7 °C. »Lapin Poron kylmäsavuliha« saltes i salttønder eller på saltningsstativer. Med denne metode påføres der lag af salt, mælkesyrebakterier og til tider nitrit på kødet i tønder eller på stativer. Saltning og formodning ved en temperatur på mellem + 2 og + 4 °C tager en til to uger, hvorefter kødet skylles med rent, koldt vand.

Modningen af »Lapin Poron kylmäsavuliha« tager omkring en uge; det foregår ved røgning og fordampning i koldrøgede rum eller skabe. Røgen stammer fra langsomtbrændende flis af el, birk eller enebær. Røgningen starter omkring 48 timer efter modningsprocessens start, således at produktets tilstand stabiliseres, og syreindholdet begynder at stige. Produktet røges en eller to gange om dagen i højst fire timer ad gangen. Temperaturen holdes højere i starten af modningsprocessen, ved omkring 24 °C, for at sætte fermenteringen i gang. Under modningen sænkes temperaturen og fugtigheden gradvis, hvorefter produktet modnes i yderligere 1-2 uger ved en temperatur på mellem + 7 og + 16 °C, indtil produktets vægt er faldet med ca. 30 %. Under modningen og den videre modningsproces, overvåges fordampningen og kødets surhedsgrad og vægt dagligt ved en organoleptisk vurdering.

Efter yderligere modning skal produktet emballeres øjeblikkeligt for at undgå udtørring, øget saltindhold og kvalitetsforringelse. »Lapin Poron kylmäsavuliha« emballeres i det afgrænsede geografiske område for at sikre produktets kvalitet og forebygge, at de organoleptiske egenskaber forringes. Ved emballering i det pågældende geografiske område sikres det, at produktets egenskaber bibeholdes. Målet er desuden at sikre, at produktet er fuldstændig sporbart, at forbrugerne ikke vildledes, at produktet rent faktisk kommer fra og er forarbejdet i det afgrænsede geografiske område, og at produktet kan overvåges gennem hele produktionskæden.

4.6. Tilknytning til det geografiske område:

Fremstillingen af rensdyrkød varetages af professionelle rensdyravlere, hvis arbejde er baseret på viden indsamlet over flere hundrede år. Forarbejdningsvirksomhederne, der oftest ejes af familier, der også ejer rensdyr, anvender stadig i dag de traditionelle metoder til fremstilling af rensdyrkød. Tørring og røgning er stadig den mest almindelige forarbejdning af rensdyrkød. »Lapin Poron kylmäsavuliha« skal forarbejdes ved minusgrader, når jorden er frossen sidst på efteråret eller om vinteren for at sikre, at luften anvendt under røgningsprocessen er tør. Det holder den daglige fordampning nede på omkring 1 %, hvorved mikrobevækst og skorpedannelse på kødets overflade forhindres. Derfor varer forarbejdningen betydelig længere end for det industrielt koldrøgede kød. Forarbejdningen af »Lapin Poron kylmäsavuliha« kræver en behændig anvendelse af varme og kendskab til rensdyrkødets egenskaber. Den er baseret på virkningerne af varme og røg fra træsorter (el, birk og enebær), der gror i de nordlige regioner. Modningen overvåges nøje, for at kødet opnår den rette modning, og for at det bevarer dets organoleptiske egenskaber. I fremstillingen af »Lapin Poron kylmäsavuliha« er det tidspunkt, hvor røgningen af kødet afbrydes, afgørende.

Den tidligste skriftlige henvisning til røget rensdyrkød går tilbage til slutningen af 1700-tallet. Der er detaljerede beskrivelser af røget rensdyrkød i litteraturen helt tilbage til begyndelsen af 1900-tallet.

Regionen med de markante årstider, rensdyrenes ernæring og den traditionelle ekspertise med hensyn til udvælgelse og forarbejdning af det rå rensdyrkød gør »Lapin Poron kylmäsavuliha« til noget særligt: kødet er mørt og kraftigt i smagen med den helt specielle rensdyrsmag.

4.7. Kontrolorgan:

Navn: Elintarviketurvallisuusvirasto Adresse: Mustialankatu 3 FI-00790 Helsinki SUOMI/FINLAND Tfl. +358 20772003 Fax +358 207724350 E-mail: kirjaamo@evira.fi

4.8. Mærkning:

»Lapin Poron kylmäsavuliha«-produkter oplagres eller sælges hele eller som udskårne muskler eller i skiver og pakkes i emballager godkendt til fødevarer. Pakningerne vejer fra under 100 gram til et par kg. Emballagens yderside mærkes med »Lapin Poron kylmäsavuliha«-mærket (stempel eller selvklæbende etiket) efterfulgt af ordene »suojattu alkuperänimitys« (beskyttet oprindelsesbetegnelse) eller det tilsvarende EU-mærke. Det angives også, om kødet kommer fra et voksent dyr eller en kalv.

(1) EUT L 93 af 31.3.2006, s. 12.